钦定古今图书集成/理学汇编/学行典/第177卷 > 孝经 > 《士章》
## 钦定古今图书集成/理学汇编/学行典/第177卷 > 孝经 > 《士章》

资于事父以事母，而爱同；资于事父以事君，而敬同。
故母取其爱，而君取其敬，兼之者父也。故以孝事君
则忠，以敬事长则顺。忠顺不失，以事其上，然后能保
其禄位，而守其祭祀。盖士之孝也。《诗》云：“夙兴夜寐，无
沗尔所生。”

〈疏〉正义曰：次明士之行孝也。士始升公朝，离亲入仕，故此叙事父之爱敬宜均，事母与事君以明割

恩从义也。资者，取也。取于事父之行以事母，则爱父与爱母同；取其事父之行以事君，则敬父与敬君同。母之于子先取其爱，君之于臣先取其敬，皆不夺其性也。若兼取爱敬者，其惟父乎？既说爱敬取舍之理，遂明出身入仕之行。谓以事父之孝移事其君，则为忠矣；以事兄之敬移事其长，则为顺矣。长，谓公卿大夫，言其位长于士也。又言事上之道在于忠顺，二者皆能不失，则可事上矣。上谓君与长也。言以忠顺事上，然后乃能保其禄秩官位，而长守先祖之祭祀。